《次严介溪朝房落成斋居纪事之什三首 其二》
明代·孙承恩

斋居寂寂斗横西，高阁遥闻刻漏齐。鸣玉时从趋凤阙，避人不漏学鸡栖。

秪将夙夜勤公务，仰荷帡幪拜御题。内使每传催入对，袖中疏草独亲携。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。